Sapunika bab wontênipun F. M. S. (Federated Malay States.) adêgipun F. M. S. punika awêwaton prajanjianipun para nata (bond verdrag) kalihan Guprêmèn Inggris, adêgipun pèdhêrasi punika manawi botên kalèntu wiwit taun 1927 ingkang prajanjianipun manawi kapirid ingkang kantun piyambak sampun asring-asring dipun ewahi (mangke badhe kula aturakên ing wingking), F. M. S. punika dipun pangagêngi dening High Commissioner. Wêwênangipun mirib kemawon kalihan pangarsaning bon ing pundi-pundi, nanging malah kawêwahan wênang nitipriksa (Controle) dhatêng satunggal- tunggalipun karajan, kajawi bab agama Islam sarta ingkang gêgayutan kalihan agama Islam. Punapadene pêpancèn dhaharipun para raja dalah sakulawarganipun. Sarèhning High Commissioner punika sampun kathah kawajibanipun anggèning dados guprênur§ Awit kajawi talatah ingkang sampun kapratelakakên ing nginggil, pulo Penang sarta Brit Borneo (Britsch Borneo) ugi kawêngku ing parentah Sraits. awit saking makatên kawajiban anggèning dados panuntun, F. M. S. dipun pasrahakên dhatêng Chief Secretary to Government (sèkrêtaris jendral) ingkang dipun patêdhani balônja sarta griya dhatêng para raja-raja ingkang sami dados warganipun F. M. S. kitha dunungipun F. M. S. punika ing Kualalumpur, inggih ing ngriku dununging griyanipun Chief Secretary dalah sapunggawanipun F. M. S.